62022TO0706(01)
DIGRIET TAL-QORTI ĠENERALI (It-Tieni Awla)
tal‑20 ta’ Settembru 2023 (
*1
)
“Rikors għal annullament – Saħħa pubblika – Irtirar ta’ ċerti eżenzjonijiet fir-rigward tal-prodotti tat-tabakk imsaħħna – Interess dirett – Nuqqas ta’ inċidenza individwali – Inammissibbiltà”
Fil-Kawża T‑706/22,
Nicoventures Trading Ltd, stabbilita f’Londra (ir-Renju Unit), u r-rikorrenti l-oħra li isimhom jidher anness (
1
) irrappreżentanti minn L. Van den Hende, M. Schonberg, J. Penz-Evren, u P. Wytinck, avukati,
rikorrenti,
vs
Il-Kummissjoni Ewropea, irrappreżentata minn H. van Vliet, A. Becker u F. van Schaik, bħala aġenti,
konvenuta,
IL-QORTI ĠENERALI (It-Tieni Awla),
komposta minn A. Marcoulli, Presidenta, S. Frimodt Nielsen (Relatur) u R. Norkus, Imħallfin,
Reġistratur: V. Di Bucci,
wara li rat il-fażi bil-miktub tal-proċedura, b’mod partikolari d-deċiżjoni tal‑1 ta’ Frar 2023 li tiċħad it-talba għal proċedura mħaffa mressqa mir-rikorrenti,
wara li rat id-digriet tat‑2 ta’ Frar 2023, Nicoventures Trading et vs Il‑Kummissjoni (T‑706/22 R, mhux ippubblikat, EU:T:2023:39), li jiċħad it-talba għal miżuri provviżorji,
tagħti l-preżenti
Digriet
1
Permezz tar-rikors tagħhom ibbażat fuq l-Artikolu 263 TFUE, ir-rikorrenti, Nicoventures Trading Ltd u l-persuni ġuridiċi l-oħra li isimhom jidher anness, jitolbu l-annullament tad-Direttiva Delegata tal-Kumissjoni (UE) 2022/2100, tad‑29 ta’ Ġunju 2022 li temenda d-Direttiva 2014/40/UE tal-Parlament Ewropew u tal-Kunsill fir-rigward tal-irtirar ta’ ċerti eżenzjonijiet fir-rigward tal-prodotti tat-tabakk imsaħħan (ĠU 2022, L 283, p. 4; iktar ’il quddiem l-“att ikkontestat”).
Il‑fatti li wasslu għall‑kawża
2
Il-grupp British American Tobacco (iktar ’il quddiem il-“grupp BAT”), li jappartjenu għalih ir-rikorrenti, jimmanifattura u jikkummerċjalizza prodotti tat-tabakk, fosthom prodotti tat-tabakk imsaħħna. Waħda mir-rikorrenti, Nicoventures Trading, inħolqot fl-2011 fi ħdan il-grupp BAT sabiex tikkonċentra esklużivament fuq l-iżvilupp u l-kummerċjalizzazzjoni ta’ prodotti innovattivi mhux kombustibbli, fosthom il-prodotti tat-tabakk imsaħħna. Nicoventures Trading tbigħ il-prodotti tat-tabakk imsaħħna tal-grupp BAT lil kumpanniji oħra tal-grupp li fosthom hemm ir-rikorrenti l-oħra. Dawn tal-aħħar jiżguraw jew għandhom l-intenzjoni li jiżguraw id-distribuzzjoni tal-prodotti ta’ Nicoventures Trading fis-suq ta’ erbatax-il Stat Membru.
3
Id-Direttiva 2014/40/UE tal-Parlament Ewropew u tal-Kunsill tat‑3 ta’ April 2014 dwar l-approssimazzjoni tal-liġijiet, ir-regolamenti u d-dispożizzjonijiet amministrattivi tal-Istati Membri rigward il-manifattura, il-preżentazzjoni u l-bejgħ tat-tabakk u prodotti relatati u li tħassar id-Direttiva 2001/37/KE (ĠU 2014, L 127, p. 1, rettifika fil-ĠU L 150, 17.6.2015, p. 24), jirregola t-tqegħid fis-suq tal-prodotti tat-tabakk. Għal dan l-għan, hija għandha l-għan li tapprossima l-liġijiet, ir-regolamenti u d-dispożizzjonijiet amministrattivi tal-Istati Membri, b’mod partikolari fir-rigward tal-ingredjenti, tal-ittikkettjar u tal-ippakkjar tal-prodotti tat-tabakk.
4
L-Artikolu 7(1) u (7) tad-Direttiva 2014/40 jipprevedi li l-Istati Membri għandhom jipprojbixxu t-tqegħid fis-suq tal-prodotti tat-tabakk b’togħma karatterizzanti u ta’ dawk li fihom aromi f’wieħed mill-komponenti tagħhom. L-Artikolu 7(12) tal-imsemmija direttiva, qabel ma ġie emendat mill-att ikkontestat, kien jeżenta l-prodotti tat-tabakk għajr is-sigaretti u t-tabakk tal-brim mill-projbizzjonijiet imsemmija fil-paragrafi 1 u 7 tal-imsemmi artikolu. Bl-istess mod, l-ewwel subparagrafu tal-Artikolu 11(1) tal-istess direttiva, qabel ma ġie emendat mill-att ikkontestat, kien jipprevedi li l-Istati Membri setgħu jeżentaw il-prodotti tat-tabakk għat-tipjip għajr is-sigaretti, it-tabakk tal-brim u t-tabakk tal-pipa tal-ilma minn ċerti obbligi fil-qasam tal-ittikkettjar tal-prodotti tat-tabakk u tat-tqegħid obbligatorju fuq il-pakketti ta’ ċerti twissijiet, messaġġi ta’ informazzjoni u twissijiet tas-saħħa kkombinati. Barra minn hekk, l-Artikolu 7(12) kif ukoll l-Artikolu 11(6) tal-istess direttiva jispeċifikaw li l-Kummissjoni Ewropea għandha tadotta atti ddelegati sabiex tirtira l-eżenzjonijiet imsemmija fl-Artikolu 7 jew il-possibbiltà li jingħataw l-eżenzjonijiet imsemmija fl-Artikolu 11 lil kategorija partikolari ta’ prodotti fil-każ ta’ żvilupp sinjifikattiv tas-sitwazzjoni stabbilita minn rapport imfassal minnha.
5
Fil‑15 ta’ Ġunju 2022, il-Kummissjoni ppubblikat rapport li jistabbilixxi evoluzzjoni notevoli tas-sitwazzjoni għall-prodotti tat-tabakk imsaħħna skont id-Direttiva 2014/40.
6
Wara dan ir-rapport, fid‑29 ta’ Ġunju 2022, il-Kummissjoni adottat l-att ikkontestat. L-Artikolu 1 tal-att ikkontestat emenda d-Direttiva 2014/40 fl-Artikolu 7(12) u fl-Artikolu 11(1) tagħha. Mit‑23 ta’ Ottubru 2023, id-data li fiha l-miżuri previsti mill-att ikkontestat għandhom ikunu ġew trasposti, il-prodotti tat-tabakk imsaħħna ma jibqgħux jiġu eżentati mill-projbizzjonijiet relatati mat-togħmiet imsemmija fil-paragrafi 1 u 7 tal-Artikolu 7 tad-Direttiva 2014/40. Barra minn hekk, mill-istess data l-prodotti tat-tabakk imsaħħna għat-tipjip mhux ipprojbiti ser ikunu suġġetti għall-istess restrizzjonijiet ta’ ttikkettjar fuq il-pakketti bħall-prodotti l-oħra tat-tabakk għat-tipjip mhux eżentati.
It-talbiet tal‑partijiet
7
Ir-rikorrenti jitolbu li l-Qorti Ġenerali:
–
tannulla l-att ikkontestat;
–
tikkundanna lill-Kummissjoni għall-ispejjeż.
8
Il-Kummissjoni titlob li l-Qorti Ġenerali:
–
tiċħad ir-rikors bħala inammissibbli;
–
tikkundanna lir-rikorrenti għall-ispejjeż.
9
Fl-osservazzjonijiet tagħhom dwar l-eċċezzjoni ta’ inammissibbiltà, ir-rikorrenti jitolbu li l-Qorti Ġenerali jogħġobha:
–
prinċipalment, tiċħad l-eċċezzjoni ta’ inammissibbiltà;
–
sussidjarjament, tgħaqqad l-eċċezzjoni ta’ inammissibbiltà mal-mertu;
–
tikkundanna lill-Kummissjoni għall-ispejjeż.
Fid‑dritt
10
Skont l-Artikolu 130(1) u (7) tar-Regoli tal-Proċedura tal-Qorti Ġenerali, jekk il-konvenut jitlobha, il-Qorti Ġenerali tista’ tiddeċiedi dwar l-inammissibbiltà jew in-nuqqas ta’ kompetenza mingħajr ma tidħol fil-mertu tal-kawża. F’dan il-każ, billi l-Kummissjoni kienet talbet li tingħata deċiżjoni dwar l-inammissibbiltà, il-Qorti Ġenerali, billi qieset li kellha biżżejjed informazzjoni mill-atti tal-proċess, iddeċidiet li tagħti deċiżjoni dwar din it-talba mingħajr ma tkompli l-proċedura.
11
Insostenn tal-eċċezzjoni ta’ inammissibbiltà, il-Kummissjoni ssostni li r-rikorrenti la huma direttament u lanqas individwalment ikkonċernati mill-att ikkontestat.
Fuq il‑kundizzjonijiet għall‑ammissibbiltà tar‑rikors
12
Skont ir-raba’ paragrafu tal-Artikolu 263 TFUE, kwalunkwe persuna fiżika jew ġuridika tista’ tressaq appell kontra att indirizzat lilha jew li jirrigwardaha direttament u individwalment, kif ukoll kontra att regolatorju li jirrigwardaha direttament u li ma jinvolvix miżuri ta’ implimentazzjoni.
13
Qabel kollox, għandu jitfakkar li din il-kawża ma taqax taħt l-aħħar ipoteżi prevista fir-raba’ paragrafu tal-Artikolu 263 TFUE, ipoteżi li barra minn hekk ma hija invokata la mir-rikorrenti u lanqas mill-Kummissjoni. Fil-fatt, il-kunċett ta’ “att regolatorju”, fis-sens tar-raba’ paragrafu tal-Artikolu 263 TFUE, għandu jinftiehem li jikkonċerna lil kull att ta’ portata ġenerali bl-eċċezzjoni tal-atti leġiżlattivi (ara, f’dan is-sens, is-sentenza tat‑3 ta’ Ottubru 2013, Inuit Tapiriit Kanatami et vs Il‑Parlament u Il-Kunsill, C‑583/11 P, EU:C:2013:625, punti 60 u 61). F’dan il-każ, l-att ikkontestat, li jinkludi fih miżuri ta’ portata ġenerali, bħal dawk imsemmija fil-punti 4 u 6 iktar ’il fuq, u li ma ġiex adottat skont waħda mill-proċeduri leġiżlattivi msemmija fl-Artikolu 289 TFUE, huwa att regolatorju fis-sens tar-raba’ paragrafu tal-Artikolu 263 TFUE. Madankollu, l-Artikolu 2 tal-att ikkontestat jipprevedi miżuri ta’ implimentazzjoni, jiġifieri l-miżuri ta’ traspożizzjoni li l-adozzjoni tagħhom hija r-responsabbiltà tal-Istati Membri. Għalhekk, dan ir-rikors ma jistax effettivament jaqa’ taħt l-aħħar ipoteżi prevista fir-raba’ subparagrafu tal-Artikolu 263 TFUE.
14
Barra minn hekk, peress li r-rikorrenti ma humiex id-destinatarji tal-att ikkontestat, l-ewwel ipoteżi tar-raba’ paragrafu tal-Artikolu 263 TFUE lanqas ma hija applikabbli f’dan il-każ. Għaldaqstant, għandu jiġi ddeterminat jekk ir-rikorrenti jaqgħux taħt it-tieni ipoteżi tar-raba’ paragrafu tal-Artikolu 263 TFUE, jiġifieri jekk humiex direttament u individwalment ikkonċernati mill-att ikkontestat (ara, f’dan is-sens, is-sentenza tal‑25 ta’ Lulju 2002, Unión de Pequeños Agricultores vs Il-Kunsill, C‑50/00 P, EU:C:2002:462, punti 35 sa 37 u l-ġurisprudenza ċċitata). Barra minn hekk, huma ma jikkontestawx li dawn iż-żewġ kundizzjonijiet dwar il-locus standi huma applikabbli għal dan ir-rikors.
15
F’dan il-kuntest, fir-rigward tal-argument tar-rikorrenti li jgħid li l-ammissibbiltà tar-rikorsi ppreżentati kontra l-atti regolatorji għandha tiġi evalwata b’mod inqas restrittiv minn dak li jirrigwarda l-atti l-oħra, argument li huma jemmnu li jistgħu jisiltu mis-sentenza tat‑3 ta’ Ottubru 2013, Inuit Tapiriit Kanatami et vs Il‑Parlament u Il‑Kunsill (C‑583/11 P, EU:C:2013:625), għandu jiġi osservat li, f’din is-sentenza, il-Qorti tal-Ġustizzja, fil-punt 57, tibbaża espressament l-analiżi tagħha fuq il-kategorija tal-“atti regolatorji li ma jipprevedux miżuri ta’ implementazzjoni”, li għadu kemm tfakkar li l-att ikkontestat ma jaqax taħtha. Għall-kuntrarju ta’ dak li jallegaw ir-rikorrenti, il-Qorti tal-Ġustizzja ma tindikax li l-analiżi tal-kundizzjonijiet għall-ammissibbiltà tar-rikors għal annullament, fir-rigward tal-kategorija tal-atti regolatorji b’mod ġenerali, għandha tkun is-suġġett ta’ approċċ inqas restrittiv milli fil-każijiet l-oħra.
16
Fil-fatt, l-emenda introdotta mit-Trattat ta’ Lisbona fir-raba’ paragrafu tal-Artikolu 263 TFUE kienet intiża biex tissuġġetta għall-istħarriġ ġudizzjarju, permezz ta’ rikors għal annullament, ċerti atti ta’ portata ġenerali li jistgħu jirregolaw is-sitwazzjoni legali tal-individwi, meta dawn ma kellhomx, qabel din l-emenda, il-possibbiltà li jikkontestawhom la permezz ta’ rikors dirett, sakemm ma tkunx issodisfatta l-kundizzjoni dwar l-interess individwali tagħhom, u lanqas minn dik ta’ domanda preliminari għall-evalwazzjoni tal-validità, fl-assenza ta’ miżuri ta’ implimentazzjoni. Min-naħa l-oħra, din l-emenda ma kellhiex effett fuq il-portata tal-kundizzjonijiet relatati mal-locus standi tal-persuni fiżiċi u ġuridiċi, sa fejn dawn jibqgħu applikabbli (ara, f’dan is-sens, is-sentenza tat‑3 ta’ Ottubru 2013, Inuit Tapiriit Kanatami et vs Il‑Parlament u Il‑Kunsill, C‑583/11 P, EU:C:2013:625, punti 70 u 71).
17
Għaldaqstant, għandu jiġi eżaminat jekk il-Kummissjoni tistax teċċepixxi li r-rikorrenti la huma direttament u lanqas individwalment ikkonċernati mill-att ikkontestat.
Fuq l‑inċidenza diretta
18
Il-Kummissjoni ssostni li, skont ġurisprudenza stabbilita, sabiex rikorrent jitqies li huwa direttament ikkonċernat fis-sens tal-Artikolu 263 TFUE, jeħtieġ li l-miżura kkontestata, minn naħa, tipproduċi direttament effetti fuq is-sitwazzjoni legali tiegħu u, min-naħa l-oħra, ma tħalli ebda setgħa diskrezzjonali lid-destinatarji responsabbli għall-implimentazzjoni tagħha, peress li din l-implimentazzjoni hija ta’ natura purament awtomatika u tirriżulta biss mil-leġiżlazzjoni tal-Unjoni, mingħajr applikazzjoni ta’ regoli intermedjarji oħra.
19
Fl-ewwel lok, ir-rikorrenti ma jurux li l-att ikkontestat għandu effett negattiv fuq is-sitwazzjoni legali tagħhom. B’mod partikolari, għandu jittieħed inkunsiderazzjoni l-fatt li l-klijenti tar-rikorrenti diġà għandhom l-apparat tat-tisħin li huma jikkummerċjalizzaw u li huma jistgħu jkomplu jużawh sabiex jikkunsmaw il-prodotti tat-tabakk imsaħħna li ma humiex ipprojbiti mill-att ikkontestat. Fil-fatt, l-att ikkontestat ma għandux l-effett li jipprojbixxi l-prodotti tat-tabakk imsaħħna, iżda li jirregola l-ingredjenti awtorizzati u l-informazzjoni li għandha tidher fuq l-imballaġġ. B’hekk, l-uniku effett tal-att ikkontestat huwa li jissuġġetta l-prodotti tat-tabakk imsaħħna għar-regoli ġenerali dwar il-kompożizzjoni u l-ittikkettjar li huma suġġetti għalihom, pereżempju, is-sigaretti u t-tabakk tal-brim.
20
Fit-tieni lok, il-Kummissjoni tosserva li l-allegazzjonijiet magħmula mir-rikorrenti sabiex jipprovaw jistabbilixxu l-interess dirett tagħhom huma ta’ natura mhux ġuridika, iżda fattwali. B’hekk, huma jsostnu nuqqas ta’ qligħ probabbli, iżda ma jurux li l-att ikkontestat jipproduċi direttament effetti fuq is-sitwazzjoni legali tagħhom.
21
Fit-tielet lok, anki jekk jitqies li hemm effetti tal-att ikkontestat fuq is-sitwazzjoni legali tar-rikorrenti, għandha tiġi kkonstatata n-natura indiretta tagħhom. Fil-fatt, kull effett futur, eventwali u purament spekulattiv, jirriżulta mhux mid-dħul fis-seħħ tal-att ikkontestat, iżda mid-deċiżjonijiet adottati mill-Istati Membri. F’dan il-każ, sabiex jipproduċi effetti fuq is-sitwazzjoni legali tar-rikorrenti, l-att ikkontestat jeħtieġ miżuri ta’ traspożizzjoni, b’tali mod li l-implementazzjoni tiegħu ma għandhiex in-natura purament awtomatika meħtieġa mill-ġurisprudenza.
22
Fir-raba’ lok, dan il-każ huwa differenti mill-kawża li tat lok għas-sentenza tat‑12 ta’ Lulju 2022, Nord Stream 2 vs Il‑Parlament u Il‑Kunsill (C‑348/20 P, EU:C:2022:548). Fil-fatt, id-direttiva inkwistjoni f’din il-kawża tirregola d-drittijiet tal-operaturi, filwaqt li l-att ikkontestat jistabbilixxi regoli ta’ portata ġenerali applikabbli għal prodotti.
23
Ir-rikorrenti jikkontestaw dan l-argument u jsostnu li huma direttament ikkonċernati mill-att ikkontestat.
24
Skont ġurisprudenza stabbilita, il-kundizzjoni li tgħid li persuna fiżika jew ġuridika għandha tkun direttament ikkonċernata mill-miżura li tkun is-suġġett tar-rikors tagħha teħtieġ li żewġ kundizzjonijiet jiġu ssodisfatti kumulattivament, jiġifieri li din il-miżura, minn naħa, tipproduċi direttament effetti fuq is-sitwazzjoni legali ta’ din il-persuna u, min-naħa l-oħra, ma tħalli l-ebda setgħa diskrezzjonali lid-destinatarji inkarigati mill-implimentazzjoni tagħha, peress li din għandha natura purament awtomatika u tirriżulta unikament mil-leġiżlazzjoni tal-Unjoni, mingħajr applikazzjoni ta’ regoli intermedjarji oħra (ara s-sentenza tat‑12 ta’ Lulju 2022, Nord Stream 2 vs Il‑Parlament u Il‑Kunsill, C‑348/20 P, EU:C:2022:548, punt 43 u l-ġurisprudenza ċċitata).
25
Jista’ jitressaq rikors għal annullament fis-sens tal-Artikolu 263 TFUE fir-rigward tal-miżuri kollha meħuda mill-istituzzjonijiet li huma intiżi biex jipproduċu effetti ġuridiċi obbligatorji, tkun xi tkun il-forma tagħhom. Sabiex jiġi ddeterminat jekk att jipproduċix tali effetti, għandu jsir riferiment għas-sustanza ta’ dan l-att u għandhom jiġu evalwati l-effetti tiegħu fid-dawl ta’ kriterji oġġettivi, bħall-kontenut tal-imsemmi att, billi jittieħdu inkunsiderazzjoni, jekk ikun il-każ, il-kuntest tal-adozzjoni ta’ dan tal-aħħar kif ukoll is-setgħat tal-istituzzjoni li tkun l-awtriċi tiegħu. Għalhekk, il-kapaċità ta’ att li jipproduċi direttament effetti fuq is-sitwazzjoni legali ta’ persuna fiżika jew ġuridika ma tistax tiġi evalwata fir-rigward tal-fatt biss li dan l-att għandu l-forma ta’ direttiva (ara s-sentenza tat‑12 ta’ Lulju 2022, Nord Stream 2 vs Il‑Parlament u Il‑Kunsill, C‑348/20 P, EU:C:2022:548, punti 62 sa 64 u l-ġurisprudenza ċċitata).
26
Fil-fatt, kull att, kemm jekk ikun ta’ natura leġiżlattiva jew ta’ natura oħra, jista’, bħala prinċipju, joħloq direttament effetti fuq is-sitwazzjoni legali ta’ persuna fiżika jew ġuridika, indipendentement mill-fatt dwar jekk jinkludix miżuri ta’ implimentazzjoni, inklużi, fir-rigward ta’ direttiva, miżuri ta’ traspożizzjoni. Għalhekk, fil-każ fejn direttiva tipproduċi tali effetti, il-fatt li miżuri ta’ traspożizzjoni ta’ din id-direttiva kienu ġew adottati jew għadhom iridu jiġu adottati ma huwiex rilevanti, bħala tali, peress li dawn ma jikkompromettux in-natura diretta tar-rabta eżistenti bejn din id-direttiva u dawn l-effetti. Dan jgħodd ukoll bil-kundizzjoni li d-direttiva ma tħalli lill-Istati Membri ebda setgħa diskrezzjonali fir-rigward tal-impożizzjoni tal-imsemmija effetti fuq dan l-individwu (sentenza tat-12 ta’ Lulju 2022, Nord Stream 2 vs Il‑Parlament u Il‑Kunsill, C‑348/20 P, EU:C:2022:548, punt 74).
27
Kif ġie espost fil-punti 4 u 6 iktar ’il fuq, l-att ikkontestat għandu l-effett li jipprojbixxi l-kummerċjalizzazzjoni tal-prodotti tat-tabakk imsaħħan b’togħma karatterizzanti u li jissuġġetta l-prodotti tat-tabakk imsaħħna għat-tipjip li ma fihomx togħma karatterizzanti għall-istess obbligi ta’ ttikkettjar bħal ċerti prodotti oħra tat-tabakk għat-tipjip, jiġifieri s-sigaretti, it-tabakk tal-brim u t-tabakk tal-pipa tal-ilma. Skont l-Artikolu 2 tal-att ikkontestat, l-Istati Membri huma obbligati li jadottaw il-miżuri ta’ traspożizzjoni neċessarji sabiex japplikaw dawn il-projbizzjoni u obbligi ġodda qabel it‑23 ta’ Ottubru 2023.
28
Għaldaqstant, l-operaturi li, bħar-rikorrenti, jikkummerċjalizzaw jew għandhom l-intenzjoni li jikkummerċjalizzaw prodotti tat-tabakk imsaħħna li fihom togħma karatterizzanti jiġu ppreġudikati fis-sitwazzjoni legali tagħhom, sa fejn din il-kummerċjalizzazzjoni ssir illegali. Dawn l-operaturi ser ikollhom ukoll l-obbligu li jinkludu fuq il-pakketti tal-prodotti tat-tabakk imsaħħna għat-tipjip mhux ipprojbiti l-istess twissijiet tas-saħħa bħal dawk li għandhom jidhru fuq l-imballaġġ ta’ ċerti prodotti oħra tat-tabakk għat-tipjip. Għalhekk, ir-rikorrenti jinsabu suġġetti għal projbizzjoni u għal obbligi li jirriżultaw direttament mill-att ikkontestat, indipendentement mill-fatt li dan l-att jinvolvi miżuri ta’ implimentazzjoni, jiġifieri miżuri ta’ traspożizzjoni. Fil-fatt, il-kundizzjoni li tgħid li l-att li huwa s-suġġett ta’ rikors għandu jikkonċerna direttament lil rikorrent u dik li tgħid li tali att ma għandux jinvolvi miżuri ta’ implimentazzjoni ma għandhomx jiġu konfużi bejniethom (ara, f’dan is-sens, is-sentenza tat‑12 ta’ Lulju 2022, Nord Stream 2 vs Il‑Parlament u Il‑Kunsill, C‑348/20 P, EU:C:2022:548, punti 71 u 72). Issa, f’dan il-każ, il-miżuri ta’ traspożizzjoni previsti mill-att ikkontestat huma neċessarji biss għall-applikazzjoni sħiħa tal-imsemmija projbizzjoni u obbligi fid-drittijiet tal-Istati Membri, mingħajr ma dawn għandhom setgħa diskrezzjonali awtonoma, peress li l-att ikkontestat ma jħalli ebda marġni ta’ diskrezzjoni lill-Istati Membri f’dan ir-rigward. Għaldaqstant, ir-rikorrenti għandhom jitqiesu li huma direttament ikkonċernati mill-att ikkontestat.
29
L-ebda argument imressaq mill-Kummissjoni ma jista’ jpoġġi indiskussjoni lil dawn l-evalwazzjonijiet.
30
L-ewwel, huwa minnu li l-Kummissjoni ssostni li l-att ikkontestat ma għandux l-effett li jipprojbixxi l-kummerċjalizzazzjoni tal-prodotti tat-tabakk imsaħħna, iżda biss li jirregola l-kompożizzjoni tiegħu, billi jipprojbixxi t-togħmiet karatterizzanti. F’dan ir-rigward, huwa biżżejjed li jiġi osservat li r-rikorrenti jikkummerċjalizzaw prodotti tat-tabakk imsaħħna li fihom togħmiet karatterizzanti u jiġu mċaħħda mill-possibbiltà li jagħmlu dan fi tmiem it-terminu ta’ traspożizzjoni stabbilit mill-att ikkontestat. Għaldaqstant, il-Kummissjoni ma tistax tallega li l-att ikkontestat jillimita ruħu li jirregola l-kompożizzjoni tal-imsemmija prodotti u ma jaffettwax id-drittijiet tal-operaturi.
31
It-tieni, il-Kummissjoni tosserva li r-rikorrenti jippreżentaw argumenti pjuttost relatati mal-effett fuq is-sitwazzjoni fattwali tagħhom milli ma’ dik tas-sitwazzjoni legali tagħhom. Madankollu, il-fatt li r-rikorrenti jinvokaw preġudizzju għas-sitwazzjoni fattwali tagħhom, billi jsostnu l-importanza tal-prodotti tat-tabakk imsaħħna li fihom togħmiet karatterizzanti fit-total tal-bejgħ tagħhom, is-sehem tagħhom mis-suq u l-investimenti li huma għamlu, ma jimplikax li huma ma jistgħux jiġu affettwati wkoll fis-sitwazzjoni legali tagħhom.
32
It-tielet, skont il-Kummissjoni, l-effetti tal-att ikkontestat fuq is-sitwazzjoni legali tar-rikorrenti huma l-iktar l-iktar indiretti, minħabba li dan jipprevedi miżuri ta’ traspożizzjoni. F’dan ir-rigward, kif ġie osservat fil-punt 28 iktar ’il fuq, l-att ikkontestat ma jħalli ebda marġni ta’ diskrezzjoni lill-Istati Membri f’dak li jirrigwarda l-projbizzjoni tal-kummerċjalizzazzjoni tal-prodotti tat-tabakk imsaħħna li fihom togħmiet karatterizzanti u l-obbligu ta’ ttikkettjar tal-prodotti tat-tabakk imsaħħna mhux ipprojbiti.
33
Minn dan isegwi li l-eċċezzjoni ta’ inammissibbiltà mqajma mill-Kummissjoni bbażata fuq il-fatt li r-rikorrenti ma humiex direttament ikkonċernati mill-att ikkontestat għandha tiġi miċħuda.
Fuq l‑inċidenza individwali
34
Il-Kummissjoni ssostni li r-rikorrenti għandhom jistabbilixxu li l-att ikkontestat jikkonċernahom individwalment. Peress li huma ma humiex id-destinatarji tiegħu, huma jistgħu jkunu individwalment ikkonċernati biss jekk l-att ikkontestat kien jaffettwahom minħabba ċerti kwalitajiet li huma partikolari għalihom jew minħabba sitwazzjoni ta’ fatt li tikkaratterizzahom meta mqabbla ma’ kull persuna oħra, u b’hekk tindividwalizzahom b’mod analogu għal destinatarju. Il-Kummissjoni tikkontesta li dan huwa l-każ.
35
Ir-rikorrenti jsostnu li huma individwalment ikkonċernati mill-att ikkontestat. F’dan ir-rigward, huma jsostnu li huma jinsabu fis-sitwazzjoni, prevista fis-sentenza tal‑15 ta’ Lulju 1963, Plaumann vs Il‑Kummissjoni (25/62, EU:C:1963:17), ta’ suġġett tad-dritt ippreġudikat minħabba ċerti kwalitajiet li huma partikolari għalih jew minħabba sitwazzjoni li tikkaratterizzah meta mqabbel ma’ kull persuna oħra u li tindividwalizzah b’mod analogu għal dak li fih huwa individwalizzat id-destinatarju ta’ deċiżjoni. Fil-fehma tagħhom, dan japplika għal żewġ raġunijiet adottati fil-ġurisprudenza tal-Qorti tal-Ġustizzja. Minn naħa, huma jappartjenu għal grupp ta’ operaturi magħluq. Min-naħa l-oħra, l-att ikkontestat jista’ jaffettwa sostanzjalment il-pożizzjoni tagħhom fis-suq.
36
Għalkemm, bħala prinċipju, l-atti ta’ portata ġenerali jistgħu jiġu kkontestati biss mir-rikorrenti pprivileġġati msemmija fit-tieni u fit-tielet paragrafu tal-Artikolu 263 TFUE, tali atti jistgħu madankollu, f’ċerti ċirkustanzi, jikkonċernaw individwalment lil ċerti persuni fiżiċi jew ġuridiċi, li għandhom għalhekk natura deċiżjonali fir-rigward tagħhom. Dan huwa l-każ meta l-att inkwistjoni jaffettwa lil persuna fiżika jew legali minħabba ċerti kwalitajiet speċifiċi għaliha jew minħabba sitwazzjoni ta’ fatt li tikkaratterizaha meta mqabbla ma’ kull persuna oħra u minħabba f’dan tindividwalizzaha bl-istess mod bħal destinatarju (sentenza tal‑15 ta’ Lulju 1963, Plaumann vs Il‑Kummissjoni, 25/62, EU:C:1963:17, p. 223; ara, ukoll, is-sentenza tal‑25 ta’ Lulju 2002, Unión de Pequeños Agricultores vs Il‑Kunsill, C‑50/00 P, EU:C:2002:462, punti 35 u 36 u l-ġurisprudenza ċċitata).
37
Il-portata ġenerali, u b’hekk, in-natura leġiżlattiva ta’ att ma tistax titqiegħed indiskussjoni minħabba l-possibbiltà li jiġi ddeterminat, ftit jew wisq bi preċiżjoni, in-numru jew saħansitra l-identità tal-persuni li għalihom japplika f’mument partikolari, kemm-il darba jkun stabbilit li huwa japplika għalihom minħabba sitwazzjoni legali jew fattwali oġġettiva ddefinita mill-att b’rabta mal-għan ta’ dan tal-aħħar (ara s-sentenza tat-18 ta’ Mejju 1994, Codorniu vs Il‑Kunsill, C‑309/89, EU:C:1994:197, punt 18 u l-ġurisprudenza ċċitata).
38
Qabel kollox, għandu jiġi osservat li, għalkemm ir-rikorrenti jitolbu l-annullament tal-att ikkontestat fl-intier tiegħu, huma jikkonċentraw l-argumenti tagħhom fuq il-konsegwenzi fuq is-sitwazzjoni fattwali tagħhom, tal-projbizzjoni tal-prodotti tat-tabakk imsaħħna li għandhom togħma karatterizzanti waħda jew iktar.
39
Fl-ewwel lok, ir-rikorrenti jallegaw li jappartjenu għal kategorija magħluqa ta’ operaturi ekonomiċi identifikabbli u effettivament identifikati waqt l-adozzjoni tal-att ikkontestat. Il-kategorija tal-operaturi individwalment ikkonċernati mill-att ikkontestat tinkludi lil dawk li, fid-data tal-adozzjoni ta’ dan tal-aħħar, kienu jikkummerċjalizzaw jew kellhom awtorizzazzjonijiet ta’ kummerċjalizzazzjoni tal-prodotti li kienu għadhom kif saru suġġetti għal restrizzjoni. Skont ir-rikorrenti, il-membri ta’ dan iċ-ċirku kienu identifikabbli waqt l-adozzjoni tal-att ikkontestat, peress li kollha kellhom awtorizzazzjonijiet għall-kummerċjalizzazzjoni ta’ prodotti tat-tabakk imsaħħna li fihom togħmiet karatterizzanti, li kienu ngħatawlhom mill-Istati Membri, jew li kienu ppreżentaw talbiet f’dan is-sens. Iċ-ċirku huwa magħluq sa fejn, minħabba l-projbizzjoni tal-prodotti inkwistjoni, ma huwiex intiż li jestendi. Barra minn hekk, dan iċ-ċirku huwa limitat, minħabba n-numru żgħir ta’ operaturi li huma membri tiegħu, peress li jinkludi biss żewġ gruppi ta’ impriżi li għandhom ishma sinjifikattivi fis-suq. Fl-aħħar, kuntrarjament għall-allegazzjonijiet tal-Kummissjoni, is-sitwazzjoni tagħhom hija differenti minn dik tal-impriżi li jinsabu upstream u downstream mill-katina ta’ produzzjoni u ta’ distribuzzjoni tal-prodotti inkwistjoni.
40
Huwa minnu li l-Qorti tal-Ġustizzja aċċettat l-interess individwali ta’ persuna ġuridika proprjetarja ta’ dritt ta’ proprjetà intellettwali li att leġiżlattiv, intiż biex jirregola lil grupp ta’ individwi ddefiniti b’mod ġenerali u astratt, kien jippreġudika b’mod partikolari (sentenza tat‑18 ta’ Mejju 1994, Codorniu vs Il‑Kunsill, C‑309/89, EU:C:1994:197, punti 19 sa 23).
41
Bl-istess mod, ġie ddikjarat ammissibbli rikors kontra miżura ta’ portata ġenerali ppreżentata minn impriżi proprjetarji ta’ drittijiet kweżiti, pereżempju minħabba li l-miżura kienet tippreġudika l-eżekuzzjoni ta’ kuntratt fis-seħħ (sentenza tas‑17 ta’ Jannar 1985, Piraiki-Patraikiet vs Il‑Kummissjoni, 11/82, EU:C:1985:18, punt 31) jew drittijiet ta’ xandir esklużivi, li jippermettu li l-proprjetarji ta’ dawn id-drittijiet, identifikabbli b’mod ċar fil-mument tal-adozzjoni tal-att ikkontestat, jitqiesu bħala li jifformaw parti minn “ċirku ristrett” (sentenza tat‑13 ta’ Marzu 2008, Il‑Kummissjoni vs Infront WM, C‑125/06 P, EU:C:2008:159, punti 71 sa 77), jew inkella kienet tpoġġi indiskussjoni deċiżjoni pożittiva dwar skema ta’ għajnuna mill-Istat li jibbenefikaw minnha r-rikorrenti (sentenza tas‑27 ta’ Frar 2014, Stichting Woonpunt et vs Il‑Kummissjoni, C‑132/12 P, EU:C:2014:100, punti 59 sa 63).
42
Sabiex jistabbilixxu li jappartjenu għal ċirku ristrett fis-sens tal-ġurisprudenza ċċitata iktar ’il fuq, ir-rikorrenti jinvokaw essenzjalment il-fatt, minn naħa, li huma għamlu lill-awtoritajiet kompetenti d-dikjarazzjonijiet previsti fl-Artikolu 5 tad-Direttiva 2014/40 u n-notifiki previsti fl-Artikolu 19 tal-imsemmija direttiva għal prodotti tat-tabakk imsaħħna li fihom togħmiet karatterizzanti u, min-naħa l-oħra, li wħud minnhom kisbu, fl-Istati Membri li kienu stabbilixxew sistema ta’ awtorizzazzjoni skont l-Artikolu 19(3) tal-istess direttiva, awtorizzazzjonijiet ta’ kummerċjalizzazzjoni għal prodotti tat-tabakk imsaħħna li fihom togħmiet karatterizzanti. Mingħajr ma tikkontesta dawn il-fatti, il-Kummissjoni tqis li dawn ma humiex biżżejjed sabiex jindividwalizzaw lir-rikorrenti b’mod analogu għad-destinatarju ta’ deċiżjoni.
43
F’dan ir-rigward, id-Direttiva 2014/40 tipprevedi l-ħtieġa li jiġi stabbilit mudell komuni ta’ dikjarazzjoni tal-ingredjenti li jinsabu fil-prodotti tat-tabakk u tal-emissjonijiet ta’ ċerti sustanzi tossiċi maħruġa minnhom (premessi 13 sa 15) kif ukoll l-obbligu għall-manifatturi u għall-importaturi li jinnotifikaw il-prodotti tat-tabakk ġodda, mingħajr preġudizzju għall-kapaċità tal-Istati Membri li jipprojbixxuhom jew li jawtorizzawhom (premessa 34). Dawn il-prinċipji huma implementati fl-Artikoli 5 u 19 tad-Direttiva 2014/40. Issa, minn dawn id-dispożizzjonijiet kollha jirriżulta li l-manifatturi u l-importaturi jistgħu jqiegħdu fis-suq biss il-prodotti tat-tabakk li huma konformi mar-rekwiżiti tal-imsemmija direttiva u li kienu s-suġġett tad-dikjarazzjonijiet u tan-notifiki previsti minnha, jew, jekk ikun il-każ, tal-awtorizzazzjonijiet previsti mill-Istati Membri li stabbilixxew sistema ta’ awtorizzazzjoni. Ir-rekwiżiti previsti mid-direttiva jikkonċernaw b’mod partikolari, minbarra l-indikazzjoni tal-ingredjenti u tal-emissjonijiet, l-assenza ta’ ingredjenti pprojbiti u l-komunikazzjoni tal-istudji meħtieġa, li jirrigwardaw b’mod partikolari t-tossiċità, l-effett ta’ dipendenza, l-attrazzjoni u l-effett fuq l-aġir ta’ konsum tal-prodott ikkonċernat. Tali rekwiżiti jikkostitwixxu għalhekk kriterji ġenerali u astratti, applikabbli għal dawk kollha li jqiegħdu jew li għandhom l-intenzjoni li jqiegħdu fis-suq prodott tat-tabakk.
44
Għaldaqstant, għandu jiġi eżaminat jekk it-twettiq tal-imsemmija dikjarazzjonijiet u notifiki jew iż-żamma tal-imsemmija awtorizzazzjonijiet huwiex biżżejjed sabiex jindividwalizza lir-rikorrenti, jew lil uħud minnhom, b’mod analogu għal kif jiġi individwalizzat id-destinatarju ta’ deċiżjoni.
45
L-ewwel, is-sempliċi fatt li l-operaturi li għamlu dikjarazzjoni jew notifika jew li għandhom awtorizzazzjoni kienu identifikabbli fil-mument tal-adozzjoni tal-att ikkontestat ma huwiex biżżejjed sabiex jiġi stabbilit li huma individwalment ikkonċernati, peress li l-imsemmi att japplika abbażi ta’ kunsiderazzjonijiet ġenerali u astratti (ara s-sentenza tas‑16 ta’ Diċembru 2011, Enviro Tech Europe u Enviro Tech International vs Il‑Kummissjoni, T‑291/04, EU:T:2011:760, punt 104 u l-ġurisprudenza ċċitata) u li l-Kummissjoni ma kinitx obbligata tieħu inkunsiderazzjoni b’mod partikolari s-sitwazzjoni tagħhom waqt l-adozzjoni tal-att ikkontestat (ara, f’dan is-sens, is-sentenza tat‑2 ta’ Marzu 2010, Arcelor vs Il‑Parlament u Il‑Kunsill, T‑16/04, EU:T:2010:54, punt 102 u l-ġurisprudenza ċċitata).
46
It-tieni, l-argument, barra minn hekk ikkontestat mill-Kummissjoni, ibbażat fuq numru żgħir ta’ impriżi affettwati mill-att ikkontestat lanqas ma jista’ jintlaqa’. Fil-fatt, għandu jitfakkar li persuna fiżika jew ġuridika tista’ tkun individwalment ikkonċernata minn dispożizzjoni ta’ portata ġenerali biss jekk din tolqotha minħabba ċerti kwalitajiet li huma partikolari għaliha jew minħabba sitwazzjoni ta’ fatt li tikkaratterizzaha meta mqabbla ma’ kull persuna oħra u, minħabba dan il-fatt, tindividwalizzaha b’mod analogu għal dak ta’ destinatarju. In-numru ta’ persuni fiżiċi jew ġuridiċi affettwati minn tali att, min-naħa l-oħra, ma huwiex determinanti (ara, f’dan is-sens, is-sentenza tal‑1 ta’ April 2004, Il‑Kummissjoni vs Jégo-Quéré, C‑263/02 P, EU:C:2004:210, punti 43 sa 46 u l-ġurisprudenza ċċitata).
47
It-tielet, kuntrarjament għall-allegazzjonijiet tal-Kummissjoni, peress li l-awtorizzazzjonijiet mogħtija skont id-Direttiva 2014/40 huma relatati mal-kummerċjalizzazzjoni ta’ prodotti tat-tabakk li jissodisfaw ir-rekwiżiti tal-imsemmija direttiva, ma hemmx dubju li l-projbizzjoni assoluta ta’ kummerċjalizzazzjoni tal-prodotti tat-tabakk imsaħħna li fihom togħmiet karatterizzanti li tirriżulta mill-att ikkontestat ikollha neċessarjament l-effett li tpoġġi indiskussjoni l-awtorizzazzjonijiet miżmuma minn uħud mir-rikorrenti. Madankollu, tali awtorizzazzjonijiet ma jistgħux jitqiesu li jikkaratterizzaw u jindividwalizzaw il-pożizzjoni tal-proprjetarji tagħhom fir-rigward tal-att ikkontestat, daqslikieku kienu d-destinatarji tiegħu. Barra minn hekk, l-imsemmija awtorizzazzjonijiet ma jagħtux lid-detenturi tagħhom drittijiet paragunabbli għal dawk li jgawdu r-rikorrenti fil-kawżi msemmija fil-punti 40 u 41 iktar ’il fuq.
48
Fil-fatt, qabel kollox, l-effetti tal-att ikkontestat iseħħu bl-istess mod kemm fir-rigward tal-operaturi li kisbu awtorizzazzjoni fl-Istati Membri li stabbilixxew mekkaniżmu ta’ awtorizzazzjoni skont l-Artikolu 19(3) tad-Direttiva 2014/40 għal prodotti tat-tabakk imsaħħna li fihom togħmiet karatterizzanti, kif ukoll fir-rigward tal-operaturi li għamlu d-dikjarazzjonijiet previsti fl-Artikolu 5 tal-imsemmija direttiva jew in-notifiki previsti fl-Artikolu 19 tal-istess direttiva għall-istess prodotti, jew ukoll fir-rigward tal-operaturi li għadhom ma kisbux awtorizzazzjoni jew għamlu dikjarazzjoni jew notifika iżda li għandhom l-intenzjoni li jqiegħdu fis-suq tali prodotti. Għalhekk, ebda wieħed mill-operaturi li jinsabu f’dawn is-sitwazzjonijiet ma huwa individwalizzat fil-konfront tal-att ikkontestat.
49
Sussegwentement, kif ġie rrilevat fil-punt 43 iktar ’il fuq, l-awtorizzazzjonijiet kif ukoll id-dikjarazzjonijiet jew in-notifiki jissodisfaw rekwiżiti oġġettivi li jikkonċernaw il-prodotti tat-tabakk kif previsti mid-Direttiva 2014/40, li huma ddeterminati b’mod ġenerali u astratt għall-operaturi kollha. Minn dan isegwi li l-awtorizzazzjonijiet mogħtija mill-Istati Membri jingħataw mingħajr esklużività, abbażi biss tal-konformità tal-prodotti, l-istess kif ebda esklużività ma tirriżulta mid-dikjarazzjonijiet jew min-notifiki magħmula mill-operaturi.
50
Fl-aħħar, id-Direttiva 2014/40 tipprevedi li atti delegati differenti jistgħu jispeċifikaw jew jemendaw il-kundizzjonijiet għall-kummerċjalizzazzjoni tal-prodotti tat-tabakk li jaqgħu fil-kamp ta’ applikazzjoni tagħha. Dan japplika b’mod partikolari, f’dak li jirrigwarda t-tneħħija tal-eżenzjoni inkwistjoni f’dan il-każ, mill-Artikolu 7(12) tal-imsemmija direttiva. Minn dan isegwi li l-awtorizzazzjonijiet għall-kummerċjalizzazzjoni tal-prodotti tat-tabakk imsaħħna li fihom togħmiet karatterizzanti li jibbenefikaw minnhom uħud mir-rikorrenti ma setgħux jitqiesu bħala akkwistati b’mod indefinit, l-istess bħad-dritt li jiġu kkummerċjalizzati tali prodotti skont dikjarazzjoni jew notifika.
51
Ir-raba’, il-fatt, invokat mir-rikorrenti bi tweġiba għall-eċċezzjoni ta’ inammissibbiltà tal-Kummissjoni, li l-manifatturi u l-importaturi ta’ prodotti tat-tabakk imsaħħna li fihom togħma karatterizzanti ma jinsabux, fir-rigward tal-att ikkontestat, fl-istess sitwazzjoni bħall-industriji li jinsabu upstream u downstream fil-katina ta’ produzzjoni u ta’ distribuzzjoni huwa irrilevanti f’dak li jirrigwarda l-kwistjoni jekk ir-rikorrenti jappartjenux għal ċirku ristrett fis-sens tal-ġurisprudenza msemmija fil-punt 41 iktar ’il fuq. Fil-fatt, ir-rikorrenti, sabiex juru li huma individwalment ikkonċernati mill-att ikkontestat, għandhom jistabbilixxu mhux li huma affettwati b’mod differenti minn kif huma affettwati operaturi oħra, iżda li huma milquta minħabba kwalità jew minn sitwazzjoni ta’ fatt tagħhom stess u jiddistingwuhom bħal fil-każ tad-destinatarju ta’ deċiżjoni (ara, f’dan is-sens, id-digriet tat‑12 ta’ Diċembru 2003, Bactria vs Il‑Kummissjoni, C‑258/02 P, EU:C:2003:675, punt 34 u l-ġurisprudenza ċċitata).
52
Mill-kunsiderazzjonijiet preċedenti jirriżulta li l-awtorizzazzjonijiet, id-dikjarazzjonijiet u n-notifiki invokati mir-rikorrenti ma jippermettux li jiġi stabbilit li dawn huma individwalment ikkonċernati mill-att ikkontestat.
53
Fit-tieni lok, ir-rikorrenti jsostnu li l-att ikkontestat jippreġudika sostanzjalment il-pożizzjoni kompetittiva tagħhom. F’dan ir-rigward, huma jsostnu li huma għandhom, fis-suq tal-prodotti tat-tabakk imsaħħna, sehem mhux negliġibbli, li l-prodotti suġġetti għal projbizzjoni jikkostitwixxu proporzjon kbir ħafna tal-bejgħ tagħhom u li huma sostnew spejjeż ta’ investiment kunsiderevoli sabiex jiżviluppaw il-prodotti inkwistjoni.
54
Madankollu, ma huwiex biżżejjed li ċerti operaturi jiġu affettwati ekonomikament minn att ta’ portata ġenerali iktar minn oħrajn sabiex ikunu distinti individwalment mill-operaturi l-oħra, meta l-implimentazzjoni ta’ dan l-att issir permezz ta’ sitwazzjoni oġġettivament determinata (ara s-sentenza tat‑2 ta’ Marzu 2010, Arcelor vs Il‑Parlament u Il‑Kunsill, T‑16/04, EU:T:2010:54, punt 106 u l-ġurisprudenza ċċitata).
55
Barra minn hekk, il-fatt biss li persuna fiżika jew ġuridika tista’ titlef sors importanti ta’ dħul minħabba leġiżlazzjoni ġdida ma jipprovax li hija tinsab f’sitwazzjoni speċifika u ma huwiex biżżejjed biex juri li din il-leġiżlazzjoni tikkonċernaha individwalment, u b’hekk din il-persuna għandha tressaq il-prova ta’ ċirkustanzai li jippermettu li jitqies li d-dannu allegatament subit huwa ta’ natura li jindividwalizzaha fir-rigward ta’ kull operatur ekonomiku ieħor ikkonċernat bl-istess mod bħalha mil-leġiżlazzjoni msemmija (ara, f’dan is-sens, id-digriet tad‑29 ta’ Ġunju 2006, Nürburgring vs Il‑Parlament u Il‑Kunsill, T‑311/03, mhux ippubblikata, EU:T:2006:179, punti 65 u 66 u l-ġurisprudenza ċċitata).
56
Minn dak kollu li ntqal jirriżulta li r-rikorrenti ma humiex iġġustifikati li jsostnu li huma individwalment ikkonċernati mill-att ikkontestat u li, għaldaqstant, ir-rikors għandu jiġi miċħud bħala inammissibbli.
Fuq it‑talbiet għal intervent
57
Permezz ta’ atti ppreżentati fir-Reġistru tal-Qorti Ġenerali, rispettivament fis‑16 ta’ Frar u fit‑8 ta’ Marzu 2023, il-Kunsill tal-Unjoni Ewropea u r-Repubblika Franċiża talbu li jiġu ammessi sabiex jintervjenu insostenn tal-Kummissjoni.
58
Permezz ta’ att ippreżentat fir-Reġistru tal-Qorti Ġenerali fit‑8 ta’ Marzu 2023 ukoll, Philip Morris Products SA, Papastratos Cigarettes Manufacturing Company Single Member SA, Philip Morris Manufacturing & Technology Bologna SpA, Philip Morris Romania SRL u Philip Morris Ltd talbu li jitħallew jintervjenu insostenn tar-rikorrenti.
59
Skont l-Artikolu 142(2) tar-Regoli tal-Proċedura, l-intervent jitlef l-għan tiegħu meta, b’mod partikolari, ir-rikors jiġi ddikjarat inammissibbli. F’dan il-każ, peress li r-rikors ġie miċħud bħala inammissibbli, ma hemmx lok li tingħata deċiżjoni dwar it-talbiet għal intervent.
Fuq l‑ispejjeż
60
Fl-ewwel lok, skont l-Artikolu 134(1) tar-Regoli tal-Proċedura, il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu. Peress li r-rikorrenti tilfu, hemm lok li jiġu kkundannati, minbarra għall-ispejjeż tagħhom, għal dawk sostnuti mill-Kummissjoni, konformement mat-talbiet ta’ din tal-aħħar, bl-eċċezzjoni ta’ dawk relatati mat-talbiet għal intervent.
61
Fit-tieni lok, skont l-Artikolu 144(10) tar-Regoli tal-Proċedura, jekk l-istanza fil-kawża prinċipali tingħalaq qabel tingħata deċiżjoni dwar talba għal intervent, min ressaq it-talba għal intervent u l-partijiet prinċipali għandhom ibatu l-ispejjeż rispettivi tagħhom marbuta mat-talba għal intervent. F’dan il-każ, ir-rikorrenti, il-Kummissjoni, ir-Repubblika Franċiża, il-Kunsill, Philip Morris Products, Papastratos Cigarettes Manufacturing Company Single Member, Philip Morris Manufacturing & Technology Bologna, Philip Morris Romania u Philip Morris għandhom ibatu l-ispejjeż rispettivi tagħhom relatati mat-talbiet għal intervent.
62
Fit-tielet lok, konformement mal-Artikolu 158(5) tar-Regoli tal-Proċedura, id-digriet tat‑2 ta’ Frar 2023, Nicoventures Trading et vs Il‑Kummissjoni (T‑706/22 R, mhux ippubblikat, EU:T:2023:39), li temm il-proċedura għal miżuri provviżorji rriżerva l-ispejjeż sad-deċiżjoni tal-Qorti Ġenerali li tiddeċiedi dwar il-kawża prinċipali. Peress li r-rikorrenti tilfu fil-proċeduri għal miżuri provviżorji kif ukoll fil-kawża prinċipali, dawn għanhom jiġu kkundannati jbatu l-ispejjeż kollha relatati mal-proċeduri għal miżuri provviżorji, kif mitlub mill-Kummissjoni.
Għal dawn ir-raġunijiet,
IL-QORTI ĠENERALI (It-Tieni Awla)
tordna:
1)
Ir-rikors huwa miċħud bħala inammissibbli.
2)
Ma hemmx iktar lok li tingħata deċiżjoni dwar it-talbiet għal intervent imressqa mir-Repubblika Franċiża, mill-Kunsill tal-Unjoni Ewropea, minn Philip Morris Products SA, minn Papastratos Cigarettes Manufacturing Company Single Member SA, minn Philip Morris Manufacturing & Technology Bologna SpA, minn Philip Morris Romania SRL u minn Philip Morris Ltd.
3)
Nicoventures Trading Ltd u r-rikorrenti l-oħra li isimhom jidher anness huma kkundannati jbatu, minbarra l-ispejjeż tagħhom, dawk tal-Kummissjoni Ewropea, bl-eċċezzjoni ta’ dawk relatati mat-talbiet għal intervent.
4)
Nicoventures Trading u r-rikorrenti l-oħra li isimhom jidher anness, il-Kummissjoni, ir-Repubblika Franċiża, il-Kunsill, Philip Morris Products, Papastratos Cigarettes Manufacturing Company Single Member, Philip Morris Manufacturing & Technology Bologna, Philip Morris Romania u Philip Morris huma kkundannati jbatu kull wieħed l-ispejjeż rispettivi tagħhom relatati mat-talbiet għal intervent.
5)
Nicoventures Trading u r-rikorrenti l-oħra li isimhom jidher anness huma kkundannati jbatu l-ispejjeż marbuta mal-proċedura għal miżuri provviżorji.
Magħmul fil-Lussemburgu, fl‑20 ta’ Settembru 2023.
Ir-Reġistratur
V. Di Bucci
Il-President
A. Marcoulli
(
*1
)	Lingwa tal-kawża: l-Ingliż.
(
1
)	Il-lista tar-rikorrenti l-oħra hija annessa biss mal-verżjoni nnotifikata lill-partijiet.